Comunicat d'Acció Solidària i Logística sobre les accions previstes per minimitzar els efectes de la COVID-19 als països on treballem - ASL
El context actual de crisi provocada per l’arribada de la COVID-19 a Europa ha generat una mobilització de les entitats que treballen en ajuda humanitària i assistint a les persones més vulnerables, tant a Catalunya com arreu del món.
Des d’Acció Solidària i Logística també estem compromesos i compromeses amb l’ajuda humanitària i els drets humans. A la nostra entitat tenim un motor que ens mou dia a dia, i aquest és el valor de la solidaritat.
És per això que, com a entitat que treballa en projectes de cooperació al desenvolupament i emergències arreu del món, creiem que en un moment com aquest és important apel·lar a una “solidaritat global”, donat que aquesta crisi ens afecta a tots i totes.
Les conseqüències d’aquesta crisi al nostre continent seran colpidores per a molta gent, des del punt de vista sanitari, però també social i econòmic.
No obstant això, l’aturada d’aquesta crisi a Europa no és suficient. La malaltia ja ha arribat a més de 200 àrees, territoris o països del món, molts dels quals no compten amb les estructures ni condicions mínimes per afrontar una pandèmia d’aquest tipus i on les conseqüències (sanitàries, socials i econòmiques) es preveu que siguin molt pitjors.
És per això que hem iniciat una campanya per recaptar fons i iniciar una acció a dos dels països on actualment estem realitzant projectes de cooperació al desenvolupament: Hondures i Senegal.
A Hondures, fins ara ja s’han enregistrat 268 casos positius i han mort 20 persones a causa de la malaltia. A més d’això, el confinament ha provocat que moltes persones no puguin autoabastir-se.
El municipi de Villanueva, on ASL hi treballa, es troba en l’epicentre de la pandèmia, amb 25 casos positius detectats i 3 morts, fins al moment.
Mentrestant, al Senegal, a la regió de Medina Boudialabou (a on ASL està executant el seu projecte d’hortes comunitàries), la població ha de desplaçar-se a la ciutat per poder adquirir aliments i productes bàsics.
Tanmateix, les dones no poden anar a treballar a les hortes i, per tant, no compten amb els productes ni ingressos mínims per poder sobreviure durant el confinament.
Amb la nostra acció volem contribuir a minimitzar els efectes de l’arribada d’aquesta pandèmia en aquests països, garantint la desinfecció dels espais, oferint informació preventiva per la població i facilitant el seu confinament a través del subministrament d’aliments i d’altres productes de primera necessitat.
Sabem que aquesta situació també us preocupa a molts i moltes de vosaltres, i és per això que us demanem la vostra col·laboració per tal de poder facilitar la nostra feina en els països a on la pandèmia pot causar més estralls.